O eil albom, anvet Waterpistol, a voe enrollet e studio Star Street e Londrez e 1991. A-boan ma oa echu gant an enrollañ e tevas ar studio, lod brasañ enrolladennoù Waterpistol a voe kollet neuze. Ur skoueren nemetken eus an albom a chome, e stumm DAT, gant ar produour Chris Allison. D’ar mare-se e oa-eñ e Los Angeles, ha pa zeuas en-dro da Londrez e verzas en doa disoñjet an enrolladenn er c’harr en doa feurmet er Stadoù-Unanet. Adkavet e voe an enrolladenn goude un nebeud sizhunvezhioù. Met ne voe kavet ti-embann ebet da skignañ ar bladenn. Neuze e chomas Shack a-sav. Mont a reas Wilkinson da seniñ er strollad savet gant John Power (The La’s) hag anvet Cast. Ar vreudeur Head a sonas gant ar strollad amerikan Love e-pad un nebeud sonadegoù. Goude-se e savjont ur strollad all anvet The Strands.